Papersnake/gushiwen huggingface dataset:
永嘉王孟同适安堂
葛绍体（宋代）

茂林脩竹更清泉，笑里相逢到酒边。一片闲云了无著，共他风月自今年。
倚声制曲三首 其三
张耒（宋代）

山未高兮水不深，此情此意薄千金。今朝酒伴双垂泪，明夜灯前独拥衾。

玉箸异时空见迹，麈犀千里亦通心。桃源路绝无人到，应许刘郎再访寻。
连日至瞿唐谒白帝祠登越公三峡堂徘徊览古共成十二绝 其一 瞿唐
王十朋（宋代）

七日重来白帝城，劳生远宦厌将迎。瞿唐莫下今宜下，兴逐渔舟一叶轻。
偈颂一百零二首 其二十二
释绍昙（宋代）

岁除生怕管筵空，品味无多只要丰。掇转虚空为桉板，薄𠜱明月切清风。
朱南剑挽词
楼钥（宋代）

再世文章伯，三朝侍从臣。
传家推笃学，游宦肯谋身。
别驾歌章水，甘棠想剑津。
虚堂两遗像，谁不倍伤神。
又次申教授直宿三首
傅察（宋代）

扰扰浮名绊此身，相逢樽酒眼还明。
君如俊鹘方抟翮，我似弯弓不受檠。
弱植幸容依玉树，新诗尝喜掷金声。
他时会致会云上，莫厌卑棲岁屡更。
句
杨介如（宋代）

酒量吞海，诗肩夜耸山。
黄龙三关
释慧开（宋代）

我脚何似驴脚，未举步时踏著。
一任四海横行，倒跨杨岐三脚。
通幽花径
曾几（宋代）

一径夹青葱，无人到幽处。
花发晓莺啼，欣得得佳趣。
赞历代天师·第十八代讳士元字仲良
白玉蟾（宋代）

神水华池养白鸦，玉炉进火结丹砂。
仙家妙用无人识，顷刻能开桃李花。
皇帝亲祀高禖十五韵
周紫芝（宋代）

历欲绵洪祚，郊宜筑巨台。有司脩祝册，天子祭高禖。

意与群情脩，春随上瑞来。翠舆瞻玉座，桂酒奠金罍。

喜色回中壸，欢声入九垓。熊罴占已兆，弧矢射将催。

异礼关宗社，馀波被草莱。灵基千岁永，玉叶万枝开。

制度新仪著，歌诗旧典该。鲁侯徒复宇，后稷始封邰。

帝德应先格，天心亦易回。至诚参造化，妙响疾风雷。

历数周家久，封疆汉地恢。山河今壮矣，瓜瓞信悠哉。

准拟螽斯咏，微臣愧不才。
长沙劝耕
真德秀（宋代）

鞠育当知父母恩，弟兄更合识卑尊。
孝心尽处通天地，善行多时福子孙。
赋得长洲苑送李惠
郎士元（唐代）

草深那可访，地久阻相传。散漫三秋雨，疏芜万里烟。

都迷采兰处，强记馆娃年。客有游吴者，临风思眇然。
南郊庆成口号二十首 其十八
周密（宋代）

曾闻宝庆老人言，不见亲郊四十年。何幸圣时瞻盛举，咏歌留作画图传。
怀归谣
湛方生（魏晋）

辞衡门兮至欢。怀生离兮苦辛。岂羁旅兮一慨。亦代谢兮感人。

四运兮遒尽。化新兮岁故。氛惨惨兮凝晨。风凄凄兮薄暮。

雨雪兮交纷。重云兮四布。天地兮一色。六合兮同素。

山木兮摧披。津壑兮凝冱。感羁旅兮苦心。怀桑梓兮增慕。

胡马兮恋北。越鸟兮依阳。彼禽兽兮尚然。况君子兮去故乡。

望归涂兮漫漫。盻江流兮洋洋。思涉路兮莫由。欲越津兮无梁。
送馀姚顾尉
宋庠（宋代）

昔意青霞远，新恩黄绶荣。
官同吴市隐，赋压楚乡平。
天霁晨帆驶，潮回夜艑轻。
千岩胜游近，且莫弃尘缨。
箫台八景 其四 箫台明月
李孝光（元代）

山月峥嵘露玦环，石楼香冷白云间。玉箫吹裂阶前竹，骑鹤仙人去不还。
寄紫微高侍郎三首 其一
岳珂（宋代）

去年紫塞两相望，公在齐安我武昌。秋晏车箱访流马，夜深弧矢看天狼。

不辞目断传烽堠，尚忆螯持共酒觞。今日区区话鹏鴳，图南应是叹榆枋。
五鼓自簇桥入府
陆游（宋代）

晓月有余光，秋树无浓影。
野烟浩无际，陂路行愈永。
堰声何澎湃，露气正凄冷。
忽然客愁破，更觉诗律整。
昔人千载意，忙里一笑领。
山林岂难归，吾计自不猛。
追送陆元量宪使华节亭不及
欧大任（明代）

青山病后出柴门，羸马迟迟惨别魂。清啸尚思刘越石，交情敢负赵平原。

九峰归卧驯林虎，六月哀歌断岭猿。独有吴淞千里雪，梦寻堪到陆家园。
浣溪沙·独立寒阶望月华
张泌（唐代）

独立寒阶望月华，露浓香泛小庭花，绣屏愁背一灯斜。
云雨自庭分散后，人间无路到仙家，但凭魂梦访天涯。
江城子 其三 冯妇解嘲
俞樾（清代）

十年驰逐上年场。左牵黄。右擎苍。笑叱于菟、不异槛中羊。

一自闭门称善士，将旧事，负苍茫。

忽闻雄啸发高冈。鬓虽霜。臂犹强。杆木随身、作戏且逢场。

为语诸君休笑我，怜故态，老奴狂。
颂古十首 其三
释云岫（宋代）

破灯盏里已无油，放去光明照九州。暴雨暴风吹灭了，光明不在旧床头。
双溪八景八首 其七 鱼游潭树
刘琏（唐代）

堤树无风荫绿波，游鱼队队镜中过。惟应赤鲤乘桃浪，夜半飞腾奈尔何。
桂堂吟
释文珦（宋代）

团团老桂阴，缥缈见云栋。
西风吹古芗，熏破幽人梦。
梦破叶间汪露滴，明月满空秋一色，
便跨银蟾上穹碧。
春望词四首·其三
薛涛（唐代）

风花日将老，佳期犹渺渺。
不结同心人，空结同心草。
次舒尧文秋夜有感之韵
黄裳（宋代）

自越趋儒林，由吴两江渡。四年如退之，疏慵傲名数。

西风今又如，庭柯泣珠露。荣枯几番新，閒日常自度。

誓为天汉游，捣药看玉兔。逆行非吾心，焉用忧日暮。

典籍犹可捐，宁雕子云赋。万事归自然，所得先去故。

洒落桐庐君，高源欲东赴。外物非所谋，此学良足据。

但以中致虚，元气腹当饫。壮怀感暮秋，群动还太素。

宋玉悲何为，忘失聊适屦。
咏梅寄从侄芸阁
徐宗达（清代）

百卉全无信，南枝已渐舒。孤山长作伴，敬点胜其馀。

草阁朝拈咏，蓬窗夜读书。乾坤清气满，今古俗缘除。

泛月番仍歛，临风醋欲储。调羹应有日，谁谓不宜诸。
从拜陵登京岘诗
鲍照（南北朝）

孟冬十月交。
杀盛阴欲终。
风烈无劲草。
寒甚有凋松。
军井冰昼结。
士马毡夜重。
晨登岘山首。
霜雪凝未通。
息鞍循陇上。
支剑望云峰。
表里观地险。
升降究天容。
东岳覆如砺。
瀛海安足穷。
伤哉良永矣。
驰光不再中。
衰贱谢远愿。
疲老还旧邦。
深德竟何报。
徒令田陌空。
相和歌辞。采莲曲
崔国辅（唐代）

玉溆花红发，金塘水碧流。相逢畏相失，并著采莲舟。
梅花集句 其一四九
李龏（金朝）

阊阖春风起，花开次第新。拂墙花树动，疑是弄珠人。
玉田八景·华顶秋容
李堪（宋代）

何处栖真远世纷，五华高顶绝人氛。
仙翁自有餐霞法，谩使人间望彩云。
次韵庭诲按秋课出城
黄庭坚（宋代）

风鸣落意地，露著晚瓜田。
官道奔车气，经家煮枣烟。
获人歌挃挃，公子骑翩翩。
旁舍末隐举，明秋愿有年。
和王子元同归曲江有感
余靖（宋代）

年少登科今白头，不才多病分归休。
深恩未报云天施，弱质易惊蒲柳秋。
进退无机常蹭蹬，穷通知命自夷犹。
相逢莫问市朝事，绿水青山是胜游。
声声慢·人间六月
何梦桂（宋代）

人间六月。好是王母瑶池，吹下冰雪。一片清凉，仙界蕊宫珠阙。冰猊水沈未冷，看瑶阶、九开蓂荚。尚记得，那年时手种，蟠桃千叶。

庭下阿儿痴绝。争戏舞、绿袍环玦。笑捧冰卮，满砌兰芽初茁。七十古来稀有，且高歌、万事休说。天未老，尚看他、儿辈事业。
田家以二月二日晴雨占谷价枕上口占
洪咨夔（宋代）

葛根已尽麦方青，延颈东来米价平。
怕听三更三点雨，要占二月二朝晴。
春暮登黄鹤楼
周弼（宋代）

欲尽残春酒，登临事已违。
听残怀旧笛，添尽御寒衣。
鸟向青山没，人来赤壁稀。
最怜城侧树，无可作花飞。
再次王宰簿喜雨聊句韵
史弥宁（宋代）

旱魃重为妖，点雨如点血。
一念神所矜，蜚廉变骚屑。
灵螭卷天河，千里洗袢热。
二妙喜欲颠，钨豪赓白雪。
云烟落溪藤，传玩几漫灭。
韩孟不可作，吟社谁与结。
赖有飞凫仟，鸾棲等超绝。
娱我清庙音，熏蕤听疏越。
襄州太守王候复岘山羊公祠
李康伯（宋代）

贤哉西晋钜平侯，刻碑立祠在荆州。
州民万家见之者，揜面汍澜双淚下。
逮今绵历岁百祀，岘首巍然临汉水。
碑鈋祠废榛莽中，萧萧只有悲风起。
内阁深沈侍从臣，赤帷皁盖来行春。
殷勤拂碑复祠貌，一朝旧迹重如新。
山光葱蒨水清洌，天长地久无时别。
古人今人空茫茫，惟是功名不能灭。
比作黑饭新茶二首未蒙文中县丞宠和走笔再赋以助一笑 其二
葛胜仲（宋代）

三叹属厌阎没腹，十方皆满净名箪。定中不敢逃禅饭，卑景何因醉脸丹。
二十九日消寒八集代行路难二首 其二
曹家达（清代）

水不容槎乘木，天堑无风浪如屋。陆不耐披荆榛，太行高高摧屋轮。

丈夫失意茕在疚，有酒如淮不濡咮。何年借得从风屋，手驱怪物出宇宙。
赠臧文仲四首
陈造（宋代）

夫君根柢学，宜我屡即之。
罢马取长道，顾肯过我为。
索宝黔娄家，怪君焉取斯。
颇尝见此客，且用诧吾儿。
间居
顾翰（清代）

寂寂帘垂地，新愁两发知。春寒多酿病，暮雨不宜诗。

炉爱香存性，瓶怜花折枝。关心看蟢子，屏角有虫丝。
东阳夜怪诗（安智高咏聚雪为山）
佚名（唐代）

谁家扫雪满庭前，万壑千峰在一拳。

吾心不觉侵衣冷，曾向此中居几年。
诗品二十四则·典雅
司空图（唐代）

玉壶买春，赏雨茆屋。
坐中佳士，左右修竹。
白云初晴，幽鸟相逐。
眠琴绿阴，上有飞瀑。
落花无言，人淡如菊。
书之岁华，其曰可读。
校文京庠呈黄立轩朱南湖十首 其五
萧立之（宋代）

远枕惊回昨夜秋，月痕依约去年愁。移床欲避梧桐去，谁有西风背处楼。
怀古 其一
韩淲（宋代）

近城人语杂，深山人语少。重露滴烟岚，野水见鱼鸟。

稻粱丰稔外，耕凿愿温饱。所以桃源人，不与外人道。
咏史上·蔡邕
陈普（宋代）

不际明时论石渠，空将薄命仕鸿都。
天公似把词人戏，父子然脐子坠胡。
出塞曲二首 其一
卢龙云（明代）

天兵夜度辽，去家几千里。霜落塞草腓，朔风动地起。

驰突羽林塞，召募良家子。弓刀各在腰，人人乐殊死。

奋勇争先登，所向应披靡。长歌早入关，誓将雪国耻。
幽居即事
陆游（宋代）

山崦可伐薪，稻陇可负耒，但令二事集，一饱已有在。
霜林两株橘，春圃数畦菜，仁哉造物心，乞我曾不爱。
炊烹付樵青，鉏灌赖阿对。
乃翁亦自为，高枕听晨碓。
岁暮有怀在京诸友
许伯旅（明代）

岁寒谁制女萝衣，回首天涯生事微。
带剑不辞屠狗辱，读书空愧斫轮讥。
丹丘云树三江隔，白下鳞鸿十月稀。
闻说五湖春色起，棹船却欲话南归。
段干木
徐钧（宋代）

逾垣走避见难通，闾式君侯礼谩隆。
一点高风真可畏，解令敌国不兴戎。
送都昌李县丞
邓林（宋代）

酒尽沙头双玉瓶，江空岁晚动离情。三千客路风云远，方寸臣心日月明。

奏最枫宸嘉茂绩，恩流花县说芳名。悬知宠秩□迁处，紫绶双垂出凤城。
送潘象安归省八首 其一
梁孜（明代）

瑟瑟商飙剑色寒，家山俱入梦中看。长安元自知潘岳，莫赋閒居恋鹖冠。
禁中晓卧，因怀王起居
白居易（唐代）

迟迟禁漏尽，悄悄暝鸦喧。夜雨槐花落，微凉卧北轩。

曙灯残未灭，风帘闲自翻。每一得静境，思与故人言。
周丞奉挽诗
王十朋（宋代）

平生义方教，真是起家媒。有子愿已足，无心官自来。

兴随鸠杖逸，情为雁行哀。想见长塘水，凄凉绕夜台。
春夕酒醒
皮日休（唐代）

四弦才罢醉蛮奴，醽醁馀香在翠炉。
夜半醒来红蜡短，一枝寒泪作珊瑚。
送蔡伯畛往潮州四首
陈藻（宋代）

听说漳南象窟间，如今行路不愁难。
黄茅青草无人处，多有轩亭好卸鞍。
梅花落
杨炯（唐代）

窗外一株梅，寒花五出开。
影随朝日远，香逐便风来。
泣对铜钩障，愁看玉镜台。
行人断消息，春恨几裴回。
山阁
李梦阳（明代）

凭阑橘树浑铺地，阁背青山前对楼。既来谁耐檐泉聒，卸却长槽莫放流。
陈。淮水
孙元晏（唐代）

文物衣冠尽入秦，六朝繁盛忽埃尘。

自从淮水干枯后，不见王家更有人。
寄梁平园茂才
戴端（明代）

客舍萧萧独坐时，凭谁相与话深知。半窗风雨劳虚梦，万里云霄托后期。

宫柳渐匀堤上绿，阁梅空结陇头枝。故人莫讶书来晚，塞北春寒雁到迟。
长江伟观图
钱宰（明代）

第一江山独凭阑，秋风断石倚江关。
两峰并立星河上，一水中流天地间。
海日东生月西没，官船北去客南还。
莫愁白发搔来短，酒落金盘入醉颜。
周路分挽词
楼钥（宋代）

台岭论交契，天街惜别离。
飞书能几到，埋璧遽成悲。
旧识归樵句，愁看结局诗。
紫髯无复梦，空有泪交颐。
与复古叔读横渠正蒙书
乐雷发（宋代）

惆怅枯株无晬盘，云横太白梦魂寒。
半生骄吝如蜗缩，自把西铭反覆看。
再用前韵
袁甫（宋代）

百首诗成遇赏音，云何容易动归心。
少陵不具为轻薄，笑杀王杨井底沈。
和钱穆父尚书蒋颖叔侍郎从驾景灵宫二首
范祖禹（宋代）

寝庙威神挟正元，初晨天仗下端门。
寒生碧瓦气葱郁，日丽琱舆景晏温。
霜露感时知世远，星辰拱极见君尊。
自怜多病思归客，唯有山川役梦魂。
题萧本器竹 其一
杨士奇（明代）

爱尔清淳比玉琳，青春黄卷好留心。林间石畔无尘事，一寸光阴直万金。
又题五友五首 其四 兰
薛瑄（明代）

几岁南州老铁冠，霜台底物可为欢。祗应九畹滋新种，时采幽香满把看。
满庭芳 其一 公望遗甡以潞国之琴
毛奇龄（清代）

汉室淮南，潘封泽潞，红弦久擅空桑。携来海甸，宝匣散珠光。

碧空瑶徽矶额，龙门树、斫羽镂商。人传是，乾清供奉，曾遗赐诸王。

崇祯。题岁月，横纹印绿，苏带流黄。自王孙散去，沦落江湘。

故国轩悬何处，烧桐好、付与中郎。谁知得，红丝系足，还是旧宫妆。
句 其二
刘摰（宋代）

阴阴佳木发城齐，襟袖迎风弄晚晖。
哭李于鳞一百二十韵
王世贞（明代）

历下无真气，词林失大贤。那能诅岱岳，谁与问高天。

才去垂三斗，悲来遍八埏。人应疑顿挫，帝或悔陶甄。

念尔千夫俊，生操万古权。仁禽产丹穴，仙骥秣青田。

妙取星弧发，清惊月胁穿。钩深百丈饵，抟捷九秋鹯。

文许先秦上，诗卑正始还。五言珠错落，一字玉规圆。

思逸龙云表，神超象帝先。殷盘高诘曲，周雅美便嬛。

独表齐风大，俱疑汲冢前。峥嵘露头角，摆脱谢蹄筌。

海阔珊瑚老，云深石髓坚。锦裁还蜀郡，璧就必于阗。

绕笔江生蕊，芬裾屈氏荃。乍窥饶骇异，精识解钻研。

有眼看从白，为郎意尚玄。志长轻濩落，才大得屯邅。

不欲过千石，凭他满百愆。傲时誇襆被，贫肯较偷毡。

纵倒中郎屣，能辞太尉笺。交游尽绯紫，岁月耗丹铅。

路鬼揶揄去，腰符累若悬。扶风京尹亚，襄国辅城专。

推案奸争吐，操斤剧自剸。买牛因解剑，饮马亦留钱。

治理闻丞相，徵书下颍川。手堪为木铎，腹晓别杯棬。

汉殿劳将作，秦山募梓楩。法冠巍揭宿，藻镜迥临边。

衿傍函关拥，帷从太室褰。骊瓜真结实，华井独搴莲。

宛骏收垂毕，冥鸿兴杳然。叱回邛坂驭，归作剡溪船。

避客同干木，逃封似鲁连。荜门宽偃蹇，蓬鬓诎周旋。

自抚高山操，人收白雪篇。披云凌巀嵲，乘月弄潺湲。

雷泽深堪钓，欢阴近可佃。居疑潜洞穴，出竞指神仙。

芝术锄端有，芙蓉木末搴。探真采离坎，观道得坤乾。

悬圃壶开境，昆崙雪满巅。纵饶家累迫，断不世途牵。

过客宁歌凤，门生乃献鳣。中兴逢鼎革，圣主下旌旃。

省鸐初欣入，台乌再贺迁。锦开梁左席，花覆越来舷。

喣沫沾江表，澄清划涧瀍。九苞腾见瑞，万蚁率归膻。

暴斧犹拈手，潘舆未息肩。冰霜挫慈鸟，天地幻啼鹃。

发短窥吴练，肠回断郢弦。坏梁通寤寐，辟谷误真诠。

始作步兵恸，长耽北海眠。春秋麟获日，庚子鵩来年。

营魄三尸妒，膏肓二竖跧。本因支骨毁，翻讶捧心妍。

玉树埋将迫，金茎病不痊。慰书烦孝绪，却药少医扁。

抚旧人人恋，伤心事事捐。魂辞宋玉去，藁托所忠传。

伏枥驹差壮，歌盆鹄早瞑。夜台依圣善，秋閤锁婵娟。

不及分香履，犹闻坠宝钿。有情推入梦，无累割归缘。

日月长何补，风云快自便。朗融归■霮，混沌脱雕镌。

佩惜干将化，棺堪麈尾填。苍皇鲍山色，冷落㟙湖烟。

马鬣封犹壮，鱼灯闇讵㸐。累累坟四五，矗矗剑三千。

宰木俄围拱，佳城易郁芊。埋光腾斗柄，含气吐蜿蜒。

本自成夸父，犹疑侣偓佺。讣霾秋照黯，妖孛岁星躔。

直是魑将魅，宁分蚁与鸢。旧游俱短气，何事不堪怜。

思入张衡苦，悲将吴质缠。殷侯呼咄咄，许掾涕涟涟。

七子孤徐干，生平一仲宣。衷肠须绕晋，烈魄肯投滇。

忽报惊难定，徐徵或有焉。听来杯酒堕，语罢带围朘。

恍忽时谵语，怦营晓索篿。那知寸草折，翻断百愁煎。

踪迹堪惊虎，幽忧更怯弦。羸躯困薖轴，跛足类拘挛。

满掬挥鲛泪，轻裘渍酒绵。暂冯青鸟达，莫怪素车延。

欲哭仍枯眼，将歌已塞咽。悠悠思往岁，娓娓诉重泉。

茅本曾名蕙，夔今反惜蚿。欲知吾变鲁，总为昔游燕。

删笔推丁廙，忘形到郑虔。雄虽唳黄鹄，哀不废鸣蝉。

窃喜陪膺乘，犹甘让祖鞭。尊分御露美，管夺彩霞鲜。

左癖编三绝，输攻下九渊。纵衡儒后侠，跌宕酒中禅。

不受尚书命，横翻开府筵。中清筹罢漏，赴懒影过砖。

风格留扬扢，波澜借溯沿。商空争矫健，大卤放腾骞。

身任呼痴物，官初并冗员。迹甘龙蠖近，名忝雁鸿联。

慰别勤加饭，分赀与橐饘。调归形影合，交入肺肝偏。

霓䍐招难转，羲轮去更遄。代兴愚敢任，后死恨逾绵。

痛欲随兰槁，狂今愧瓦全。浮生长寂寂，怒目纵睊睊。

百六贻多口，寻常饱老拳。吊形添惨澹，无计觅连翩。

牛耳诚贪执，鸡尸敢放颠。萧条五子咏，乖隔二鸣编。

欲勒太丘石，亲题京兆阡。词场空满目，谁定笔如椽。
望海潮·苍山烟澹
张元干（宋代）

苍山烟澹，寒溪风定，玉簪罗带绸缪。轻霭暮飞，青冥远净，珠星璧月光浮。城际踊层楼。正翠帘高卷，绿琐低钩。影落尊罍，气和歌管共清游。史君冠世风流。拥香鬟凭槛，雾鬓凝眸。银烛暖宵，花光照席，谯门莫报更筹。逸兴醉无休。赋探梅芳信，翻曲新讴。想见疏枝冷蕊，春意到沙洲。
三伏不热
郭印（宋代）

三伏元无暑，连旬雨复阴。
朝朝閒旧扇，夜夜拥重衾。
日晦浮云翳，天愁沴气侵。
烽烟犹未息，一念一伤心。
松树峪
恒仁（清代）

我来松树峪，疑是杏花村。沃壤春耕雨，孤峰旧闭门。

当阶红药放，跃沼紫鳞翻。更想幽寻去，携筇上古原。
东林七问 其一 问天
成鹫（清代）

碌碌今如此，冥冥非所知。胜人宁有定，于我或无私。

劫火焚刍狗，青云变素丝。杞忧诚罔极，深信转成疑。
刘卿任尝新茶于佛舍元叔弟赋诗次韵 其一
李正民（宋代）

禁籞初尝瑞草新，侯邦仍得贵馀珍。筠篮带雾分佳品，禅榻飏烟集众宾。

花乳清泠仙掌露，云腴浮泛建溪春。草堂睡起传佳句，愧我难陪清路尘。
感兴三首 其一
苏舜钦（宋代）

后寝藏衣冠，前庙宅神主。吾闻诸礼经，此制出中古。

秦嬴蚀先法，乃复祭于墓。汉衣以月游，于道盖无取。

宣帝尊祖庙，失制遍九土。孝元酌前文，一旦悉除去。

魏帝乐铜台，遗令置歌舞。昏嗣竟从之，此事狂夫阻。

唐制益纷华，诸陵锁嫔御。旷女日哀吟，于先亦奚补。

吾朝三圣人，乘云不可睹。威灵已霄汉，嗣皇念宗祖。

绘事移天光，刻象肖神武。遍敕旧游地，输材起宫宇。

阶墄扣以金，墙壁衣之黼。功既即奉迎，法仗叠箫鼓。

玩好择珍奇，目夺不可数。三京佛老家，已有十数处。

朝家虽奉先，越礼古不许。君不祭臣仆，父不祭支庶。

丹楹岂非孝，圣贬甚萧斧。大祀当以时，寝庙即其所。

惜哉共俭德，乃为侈所蛊。痛乎神圣姿，遂与夷为侣。

苍生何其愚，瞻叹走旁午。贱子私自嗟，伤时泪如雨。
提举中奉程公挽诗
蔡戡（宋代）

典午源流远，安乡世胄隆。
廉平儒者政，朴素古人风。
五福身兼备，三尊德最崇。
善人无复见，忍看一旌红。
题衣石师面壁石 其二
成鹫（清代）

当人觌面却全非，艮背相呈道是谁。识得本来真面目，方知衣石石为衣。
浣溪沙·髻子伤春慵更梳
李清照（宋代）

髻子伤春慵更梳，晚风庭院落梅初。淡云来往月疏疏。
玉鸭熏炉闲瑞脑，朱樱斗帐掩流苏。遗犀还解辟寒无？
寄王晋卿都尉
释道潜（宋代）

主第耽耽冠北城，位居侯伯固尊荣。肯将踏月趋朝脚，来伴穿云渡水行。

池上红蕖应渐老，山中紫笋尚抽萌。嵩阳迤逦川原胜，闻说它时卜钓耕。
上张水部
朱庆馀（唐代）

出入门阑久，儿童亦有情。不忘将姓字，常说向公卿。

每许连床坐，仍容并马行。恩深转无语，怀抱甚分明。
颂古二十五首 其七
释崇岳（宋代）

大梅梅子熟，庞老已先知。正眼验深要，相逢拍手归。
水龙吟（和韵）
李曾伯（宋代）

荆州咫尺神州，几番得失孙刘手。山河天险，东南牖户，钺何轻手。泪落碑存，鹤归城是，不堪回首。喜大堤草色，镇长春在，羊与陆、孰能否。

风景依然吾有。柳营深、铁衣闲昼。摩云胜气，追戎马足，走蜚狐口。往事纷纷，付之蛮触，相忘庄叟。有人焉，中夜闻鸡，剑光正烛牛斗。
村居
上鉴（清代）

贫家风物厌铅华，波影浮来尽落霞。梦里青山閒岁月，镜中人面想桃花。

秋镫病后惟馀砚，春水愁多未浣纱。枕上片魂谁唤起，夕阳烟树几归鸦。
伊署小园
缪宝娟（清代）

森森修竹夏生寒，新插花枝界画栏。行到绿阴最深处，双鬟閒弄钓鱼竿。
霅溪道至四安镇
张耒（宋代）

苕霅清秋水底天，夜帆灯火客高眠。
江东可但鲈鱼美，一看溪山直万钱。
和张伯常见寄
范纯仁（宋代）

芳信初传喜满胸，开缄气燄若长虹。文墙目视曹刘短，诗将坛登李杜雄。

一别寒暄迷甲子，十年尘土谩西东。知君善诱存先契，不欲疏顽坠素风。
儿曹送穷在诗留之
唐庚（宋代）

世中贫富两浮云，已著居陶比在陈。就使真能去穷鬼，自量无在致钱神。

柳车作别非吾意，竹马论交只汝亲。前此半痴今五十，欲将知命付何人。
饯高唐州询
沈佺期（唐代）

弱冠相知早，中年不见多。生涯在王事，客鬓各蹉跎。

良守初分岳，嘉声即润河。还从汉阙下，倾耳听中和。
瑞鹧鸪（辛镇江有长短句，因韵偶成，愧非禹步尔。）
韩淲（宋代）

南兰陵郡鹧鸪词。底用登临更赋诗。贵不能淫非一日，老当益赋未多时。

人间天上风云会，眼底眉前岁月知。只有海门横北固，宦情随牒想推移。
洞仙歌
吴藻（清代）

珊珊琐骨，似碧城仙侣。一笑相逢淡忘语。镇拈花倚竹，翠袖生寒，空谷里、相见个侬幽绪。

兰釭低照影，赌酒评诗，便唱江南断肠句。一样扫眉才，偏我清狂，要消受、玉人心许。

正漠漠、烟波五湖春，待买个红船，载卿同去。
哭栅石壁
释绍昙（宋代）

心镜交光十四年，谁知失照髑髅前。
春风梦绕福城路，忍听乱啼花坞鹃。
满江红（再和）
李曾伯（宋代）

既作闲人，便应付、此身沟壑。不应更，将愁半点，寸心中著。责子渊明徒自苦，忧君范老何时乐。纵一嘲、一咏欲奚为，何如莫。

不自鄙，葵蔬恶。还肯荐，茅柴薄。任侯门海陆，杂陈珍错。有暇盍联车骑过，相忘勿遣诗情觉。怕家僮、无处买莼鲈，烹琴鹤。
清明日青龙寺上方赋得多字
皇甫冉（唐代）

上方偏可适，季月况堪过。远近水声至，东西山色多。

夕阳留径草，新叶变庭柯。已度清明节，春秋如客何。
颂
大同济禅师（唐代）

十二时中那事别，子丑寅卯吾今说。若会唯心万法空，释迦弥勒从兹决。
山中
文天祥（宋代）

沧洲棹影荻花凉，欸乃一声江水长。
赖有莼风堪斫脍，便无花月亦飞觞。
山中世已惊东晋，席上人多赋晚唐。
何处鱼羹不可饭，蚤拚泉石入膏肓。
句
卢肇（唐代）

君梦涔阳月，中秋忆棹歌。（见《岳州府志》）。

妙吹应谐凤，《书定得鹅。（李群玉善急就章，

喜食鹅，肇赠句云云。见《纪事》）

亭边古木昼阴阴，亭下寒潭百丈深。黄菊旧连陶令宅，

青山遥负向平心。（题绿阴亭。见《临江府志》）。
马嵬
贾岛（唐代）

长川几处树青青，孤驿危楼对翠屏。

一自上皇惆怅后，至今来往马蹄腥。
赠写真刘琮 其三
王庭圭（宋代）

画作萧然物外身，笔端如此有风神。蹇骑破帽江南岸，不是寻常行路人。
湘江亭
孟宾于（唐代）

独宿大中年里寺，樊笼得出事无心。

寒山梦觉一声磬，霜叶满林秋正深。
遣悲怀 其一
王松（宋代）

孤枕凄凉夜，空房坐到明。刚柔知我性，委曲体人情。

后会期来世，佳期尽此生。鼓盆难作达，肠断绕床行。
到昭州
李云章（清代）

暝色散村渡，炊声间舵楼。片云山背雨，黄叶驿门秋。

旅宿栖无定，危程问亦愁。篙师耐辛苦，明日到昭州。
彭蠡湖晚归
白居易（唐代）

彭蠡湖天晚，桃花水气春。
鸟飞千白点，日没半红轮。
何必为迁客，无劳是病身。
但来临此望，少有不愁人。
周处台
罗必元（宋代）

周处豪雄亦可人，勇於迁善罕前闻。
区区未说除蛟虎，一念中间舜跖分。
吴氏吟香园八咏中六首 二 竹{土島}围棋
林朝崧（清代）

鸟啼白昼静，竹{土島}对楸枰。林深人不见，时闻落子声。
赠蔡君
孔绍安（唐代）

畴昔同幽谷，伊尔迁乔木。赫奕盛青紫，讨论穷简牍。
盘谷八咏 其五 双涧秋潭
刘璟（明代）

源深涧萦纡，合流汇澄碧。参差藻荇敷，萧散蒹葭辟。

雁来天宇清，龙蛰暄气寂。濯缨枕长流，刺齿漱幽石。

高踪蹑前修，迈志追畴昔。心虚宠辱忘，性达骄吝什。

浩歌乐馀閒，邈焉尘外迹。
春日
徐鹿卿（宋代）

地冷春无力，野晴天有功。芝兰傲幽谷，蓬藋长东风。

政以身为患，非关诗得穷。且求吾适意，敢拟众人同。
送刘贡父赴秦州清水
王安石（宋代）

刘郎高论坐嘘枯，幕府调胹用绪余。
笔下能当万人敌，腹中尝记五车书。
闻多望士登天禄，知有名臣荐子虚。
且复弦歌穷塞上，只应非晚召相如。
喜鲁直还用前韵再作
晁说之（宋代）

鹧鸪不入馔，松柏有常心。
归来应未老，但道古犹今。
江边祠
贯休（唐代）

松森森，江浑浑，江边古祠空闭门。精灵应醉社日酒，

白龟咬断门蒲根。花残泠红宿雨滴，土龙甲湿鬼眼赤。

天符早晚下空碧，昨夜前村行霹雳。
冬日见牧牛人担青草归
张说（唐代）

塞上绵应折，江南草可结。欲持梅岭花，远竞榆关雪。

日月无他照，山川何顿别。苟齐两地心，天问将安说。
壬午再过西禅超师化去一年追感遂赋庭字
黎廷瑞（宋代）

昔诣超师院，听雨眠疏棂。
微吟得深警，小瀹开孤醒。
四极何得得，织乌飞不停。
重来未三年，杯度已西溟。
巾屦空挂壁，芳草绿满庭。
嘉树亦剪伐，霜干无留青。
人生意何常，孤月行秋冥。
适来偶流辉，倏去还韬灵。
旦暮不足计，惜尔犹典型。
感慨谁与共，晴檐语风铃。
江行有怀社中诸友
康从理（明代）

扁舟投落日，遥夜楚江隅。
月上寒潮静，灯依野岸孤。
驱驰悲断雁，牢落愧栖乌。
一洒并州泪，东流入旧都。
偈颂二百零五首
释正觉（宋代）

百城游遍，遍诣文殊。
不见其身，唯摩其顶。
老眼就看青嶂骨，败鞋行到白云根。
无隐精舍
赵函（清代）

诸天香近远，不见住山僧。樵牧隔双涧，松篁环几层。

四禅空外雨，千佛定中镫。毕竟吾无隐，闻根落小乘。
和留少微丰湖怀坡仙韵
陈元晋（宋代）

吊古谁翻楚些歌，百年陈迹怆怀多。
春风草绿松根寺，夜雨灯寒窣堵波。
老鹤旧曾陪杖履，闲鸥今尚护烟莎。
凭君莫忆当时事，惆怅人间春梦婆。
拟寒山寺 其十三
释怀深（宋代）

富人聚族多，鱼肉论秤买。腥膻众口分，罪业一身载。

既失慈悲心，恣情为杀害。忽然死到来，去还畜生债。
抚州吴茂荣挽诗 其二
项安世（宋代）

世已尊科举，人多失老成。行书周族党，身欠汉公卿。

犹藉千年润，能传万壑清。怆怀非一士，何恨不知名。
苏筑新斋成二首 其一
释函可（明代）

天边仍旧一经传，南郭新看结数椽。剩有白云来席上，随他绿草到窗前。

诗篇不数开元后，茶椀还书嘉靖年。但使主人能爱客，何妨竟日共留连。
谢韩秀才送松栽四首
冯时行（宋代）

已将疏懒寄云峦，人世於今有万端。
整顿林泉宜急急，上还簪绶亦看看。
移根远带前山涧，荷锸行冲小雨残。
急尔成林十年后，飕飕为作暑天寒。
南歌子 其二
周邦彦（宋代）

腻颈凝酥白，轻衫淡粉红。碧油凉气透帘栊。指点庭花低映，云母屏风。
恨逐瑶琴写，书劳玉指封。等闲赢得瘦仪容。何事不教云雨，略下巫峰。
造墨歌
鲍瑞骏（清代）

昔人造墨烧古松，今之焚膏毋乃同。板屋松阴跨幽涧，下有流水鸣淙淙。

壁如蜂窠纸如幔，参差镫影纱笼中。承镫以碗碗注水，水与火济凝烟浓。

液融鹿角香喷麝，阴房疑捣红守宫。涂脂从印燥不滓，枪金细字蟠虬龙。

程方遗制效奚李，厥贡后数曹家工。家传古井清且冽，云与易水灵源通。

烟轻胶旧井华孕，紫玉一笏隃麋空。荒唐谁说十万杵，杵以万杵坚于铜。

尤其伪者渗以漆，光则黝然不可砻。罗家银墨广陵散，色如碧叶秋来红。

紫雪之精郁灵气，西陂小景模吴淞。再和之法亦一瞬，几人犹弆吴绫封。

龙宾十二落谁手，磨人磨墨俱匆匆。
送赵山台赴江阴
周弼（宋代）

匆匆何事解朝衣，甫为君王领一麾。
历考近来成故事，就迁长是未多时。
寒更夜彻防淮柝，晓舶晴翻出海旗。
不久赤蹄应已到，只须略赋练江诗。
赠相士蜀张二诗
陈造（宋代）

博古亦多艺，相形仍论心。
司南辅名教，左契指升沈。
好语空千纸，行橐未一簪。
乡关剑阁外，雁足谩归音。
送林教授行 其二
郑清之（宋代）

石鼎煎茶午梦醒，羊肠怕听绕车声。剡舟忽至惊安道，汉使新车别子卿。

交谊从君知绝俗，凋年如我最关情。鸾凰先路为时瑞，肯卜筵篿诉独清。
丙除夜泊舟东湖用白石归苕溪韵书怀
徐端（清代）

归抚苍松笑一场，誓无滋味博西凉。
春风烂熳春云热，酿取松花一瓮香。
雪中登垂虹亭
武衍（宋代）

投箠江边雪满头，玉虹千尺要诗酬。
诗成上马谁同说，说似亭前两白鸥。
丽泽门
王安石（宋代）

丽泽门西日未俄，水明沙净卷纤罗。
绿琼洲渚青瑶嶂，付与诗工敢琢磨。
送李著和之汉阳
徐铉（宋代）

闻道驱征旆，行行至汉阳，
初程微雨齐，满路落花香。
远宦心常适，青云去未妨。
惟余亲戚分，惆怅上河梁。
绍兴祀祚德庙八首
佚名（隋代）

庙宇更新，轮奂岂敞。
神灵如在，英资飒爽。
执事进截，降升俯仰。
威得翼翼，虔祈歆乡。
颂古五十三首
释文礼（宋代）

大龙景物最幽妍，涧水山花照眼鲜。
坚固法身何必问，风光长在劫壶先。
初夏步园
张耒（宋代）

夏木皆秀茂，小园交茂林。
巢成雏欲出，上下鸣时禽。
中有支离雏，行憩佳树阴。
好风为我来，萧然散烦襟。
物化日迁逝，客居何滞淫。
亏行天有数，隐显我无心。
移竹次林英伯韵四首
林季仲（宋代）

苍苔斲破斧痕新，移傍颓檐慰病身。
见我浑如旧相识，此君端是个中人。
孤高自比西山洁，澹泊宁甘南巷贫。
梦断啼鸦窗转月，怜渠犹把影相亲。
高阳台 题余氏女子绣高唐神女图为阮亭赋
陈维崧（清代）

巫峡妖姬，章台才子，赋成合断人肠。绣阁停针，含情想像高唐。

渚宫旧迹今何在，不分明、水殿云房。亸蝉鬟，忆著行云，恰费商量。

蘅皋暮雨凄凉。只楚天一碧，与梦俱长。雾縠霓旌，几时重得侍君王。

小唾红绒思好事，却剪刀、声出回廊。更添些，红杜青蘋，做出潇湘。
和李艮翁延平山泉韵
陈宓（宋代）

忆在延平郡，疑观夔府泉。
分为万家泽，来自九天边。
派别知何日，源深不计年。
千筒如此栉，叠节似联鞭。
劲健山难遏，纖微砭可穿。
驶于河并注，捷剧箭初传。
玉漏长点滴，鲛珠任碎圆。
雨时冲雁断，晴罢复鸡连。
融夜春冰泮，清甘晓露涓。
藤萝频助固，瓜瓞莫形绵。
溅地花长润，飞空日倍鲜。
用虽供甑爨，性本带云烟。
留暑疑无地，为霖绰有天。
沫飘飞絮擘，声动佩环联。
势类虹垂汉，人夸瀑挂川。
笛从王晋弄，笙是女娲编。
蛇青仍夭娇，虬白更蜿蜒。
解涤酆城气，攻参广教禅。
喧令卧转稳，静觉坐能圣。
松阁晨嚣寂，书窗夜听专。
流觞情倍适，沦茗味尤便。
未饮襟先洁，将吟笔娄湔。
一丝抽沼面，十仞激崖颠。
旱日闻偏误，秋霄思易悬。
旧守谩多事，题诗绝少缘。
无功糜国廪，蔑效在民廛。
有客多才思，心清契涧湲。
长篇极模写，累日慰餐眠。
岂直供三复，仍将写七弦。
唱妍酬匪丽，缄寄兴悠然。
偈
诸葛赓（宋代）

上天下地极高深，纪化无踪何处寻。
山静白云归洞口，水清明月落波心。
钱逊叔侍郎奉京师旧坟改葬天柱谨成挽诗一首
吕本中（宋代）

钱氏霸吴越，功德在斯民。逊王早退居，身退道益尊。

至今二百年，盛事传后昆。文采震本朝，岂惟光一门。

后来翰林公，又以直声闻。累叶其外家，家世悉殊勋。

善恶久乃效，其报于此分。裔孙杰立者，迎丧自中原。

遂令扰攘后，得安久旅魂。依依天柱山，不必京洛尘。

死者如有知，当言吾有孙。小人托末契，所恨老不文。

睹此一时盛，忍终无一言。越水流不竭，越山旱不昏。

孝子亦不匮，锡类到礽云。
送元积弟赴淮东总属
楼钥（宋代）

十人兄弟五人存，心事方欣得细论。
可但衰迟怜远别，只因喜惧有慈尊。
倚门何止期吾子，发策还知望好孙。
从此三年风雨夜，寂寥棋局与清樽。
方广岩纪游
林泉生（宋代）

上方楼阁倚空明，磴路如天鸟亦惊。屋顶石岩常欲坠，檐前瀑雨不能晴。

龙湫千古风雷气，山殿六时钟磬声。最爱白云飞不去，半山飘泊伴人行。
穰侯
洪适（宋代）

推毂曾闻荐武安，威伸三晋走荆蛮。厕中犬彘图攘夺，犹道藏兵不出关。
久雨坏墙园蔬尽压帐然成诗
刘基（明代）

晚岁逼豺狼，漂摇去乡土。囊橐罄留储，釜甑恒若窳。

开畦种蔬菜，拨借荷地主。晨兴率童稚，树艺躬伛偻。

瓠实正累离，茄花亦争吐。鱼肉方绝交，恃此当醢脯。

悲风吹江干，浩荡十日雨。幽泉涌阴窦，高墉坼脩堵。

苍蔓压泥沙，朱苞埋宿莽。凄凉紫芝英，乃与朝菌腐。

数奇值时危，一饱不敢取。天地有穷愁，每望贫家聚。

青苔满颓墙，日暮空倚柱。
和陶渊明饮酒二十首 其五
方回（元代）

羊车一失驭，天地兵甲喧。中国不自正，王业东南偏。

运甓有贻厥，卧龙康庐山。使处王谢位，大物岂不还。

千载饮酒诗，醉吻谣醒言。
吴种柳枉教辄复奉答
艾性夫（元代）

天地穷东野，江湖困子长。
逢人双白眼，炫俗小红裳。
旧句传枫冷，新吟带柳香。
还能相料理，亦足慰凄凉。
喜甘泉西樵皆卜居罗浮
王渐逵（明代）

白日红尘事已非，几人曾此赋栖迟。濂溪若暇应重访，八甫不栖空寄诗。

山为仙灵元自秘，地当辽绝故堪奇。金牛路接青霞近，缥缈楼台慰所思。
题焦寺丞诗册三绝 其二
吕本中（宋代）

路旁来报定何人，物理潜通自有神。想得三衢相见地，至今草木亦长春。
泛舟村落阻风不能少进而菱梢芡觜缭舷上下篙
沈与求（宋代）

艇子掠岸行，水瘦不濡尾。
狂飚振疏蓬，猎猎鸣两耳。
十篙八九振，逆势何乃尔。
野芡伺吾间，回梢哆利觜。
亦有芰浮角，一一肆轻鄙。
初欲事幽寻，解缆出疏苇。
乘流觅清浅，濯缨助深喜。
事有大不然，移顷未离咫。
安得望蓬莱，巨舰破潮起。
征帆驾长风，一日三万里。
念奴娇（次洋州王郎中韵）
京镗（宋代）

文章太守，问何事、犹带天庭黄色。上界一时官府足，聊下神仙宫阙。剖竹新游，握兰旧梦，此意谁人识。千军笔阵，争先曾夺矛槊。

好是万里相逢，一尊同醉，倾吐平边策。聚散人生浑惯见，莫为分襟呜咽。借箸机筹，著鞭功业，只合从君说。明朝回首，天涯何处风月。
夜闻警
吴可（宋代）

几年官军破郡邑，远客孤村谁脱急。
卧听邻鸡三鼓鸣，流言敌骑一宵及。
抱衾携幼强趋走，复岭重山且深入。
为闻北人畏和暖，安得如今便惊蛰。
长秋南奔苦岚瘴，翠华连巡犯卑湿。
顾我飘零岂足念，注目寒江忘久立。
閒居遣怀六言四首 其四
俞德邻（宋代）

贺毅刺舌诫口，郭舒掐鼻灸眉。对客瞪视不答，士廉已悟无为。
戊辰春如练江奉怀筠社诸友四首 其四
陶益（明代）

如练之江潮渐回，轻舟移系钓鱼台。林间酒伴何时合，海上诗囊尽日开。

思有白鸥随客住，恨无青鸟共春来。含情欲作潇湘曲，肠断关山忆俊才。
挽楼严州
孙应时（宋代）

昨岁桐江去，群公盛祖筵。
安舆皆鹤发，彩服正蝉聊。
回首那为此，伤心可问天。
萱堂留仲博，犹足墀黄泉。
题兰蕙
释绍昙（宋代）

色淡而清，节香而贞。
隐德不耀，咀华含英。
君子同其芳洁，写真不堕丹青。
宜乎孕潇湘幽楚之灵。
秦州杂诗二十首·其十
杜甫（唐代）

云气接昆仑，涔涔塞雨繁。
羌童看渭水，使客向河源。
烟火军中幕，牛羊岭上村。
所居秋草净，正闭小蓬门。
天宁众寮即事
李之仪（宋代）

不看经也不参禅，时去时来又一年。秪愿阇黎终有信，大家留取草鞋钱。
呈文潜
晁补之（宋代）

无计河西寻杜家，海棠空咏去年花。
烦君为谢郭少尹，欲买缠头迎犊车。
罗浮红鸟 其七
释今无（明代）

东风刷羽出花丛，锦石清泉白露中。惭愧秋霜功力薄，江枫犹不及人红。
慈姥矶诗
何逊（南北朝）

暮烟起遥岸，斜日照安流。
一同心赏夕，暂解去乡忧。
野岸平沙合，连山远雾浮。
客悲不自已，江上望归舟。
寄落星史虚白处士
伍乔（五代）

白云峰下古溪头，曾与提壶烂熳游。
登阁共看彭蠡水，围炉相熳杜陵秋。
棋玄不厌通高品，句妙多容隔岁酬。
别后相思时一望，暮山空碧水空流。
静寄斋观文忠公墨迹
谢薖（宋代）

董何呼我颠倒裳，杖藜阶西过王郎。郎君好事初举觞，平头奴王舁两囊。

开视文书浩抢攘，其间糠秕烦播飏。忽惊墨妙筵有光，问谁所书曰欧阳。

而我盥水方取将，览之三过神色扬。反嗟从来见未尝，字体遒媚笔意刚。

公为文章轧王长，立朝义气凛秋霜。借如春蚓萦行行，亦当珍之十袭藏。

况工字画乃如此，银钩金绳粲茧纸。

公尝临池墨池水，尚言如船逆风使。后来谁评新丽体，出公一头王苏王。
青草湖风泊同须竹与黄生看远汀落雁
王夫之（明代）

荻芽沉绿影，汀际合晶光。摇识归鸿集，从知梦泽长。

云移千点归，风转一行将。凝立迷烟树，轻迁动夕阳。

参差香尾乱，珍重羽衣凉。陈列龙沙白，书成太古苍。

修眉涵镜曲，仙桂缀蟾光。沙起帘钩荡，洲平瑟柱张。

涛惊聊静婉，野旷恣疏狂。酣寝云田腻，栖心蕙圃香。

气矜三楚国，神带九秋霜。整翮聊烟水，回翔岂稻粱。

浣纱人伫久，垂钓客情忘。悽怨依筠泪，闲愁托杜芳。

经寒知柳色，访旧忆莲房。北望关云紫，西清落照黄。

息机非倦止，清警正遥望。平展纹波縠，轻浮玉照肪。

遥天开画苑，活谱写潇湘。
新秦遣怀
张咏（宋代）

貂褐久从戎，因令笔砚慵。
梳中见白发，枕上忆孤峰。
风动沙昏昼，寒多雪折松。
此心无与问，长愿酒盈钟。
景星观
沈辽（宋代）

南津古观已半摧，老松千尺黄蒲开。礼斗层坛故基在，真人一去终不来。

终不来兮往何许，朝瀛洲兮莫玄圃。应笑营营世上人，转手已为泉下土。
赋得瀑布
张耒（宋代）

浩浩自太古，洋洋灌百川。
深将一源润，首出万峰巅。
晴浴岱宗日，香通华岳莲。
应有真仙子，挥榜上青天。
和陈生投赠二首
刘克庄（宋代）

乍可破琴栖剡曲，谁能抱瑟立齐门。
昔赓太液池新咏，今叹灵齐殿独存。
摩诘不烦人问疾，巫咸难为帝招魂。
老农无复供春帖，题遍南村与北村。
送张著作任蕲水
胡宿（宋代）

家世南州擅席珍，斗城倾盖底相亲。诛茅三径原同闬，枕水双扉重作邻。

翰墨初通文苑职，弦歌聊嗣武城人。楚词旧学精章句，未得金门荐买臣。
同游独山 其一
彭汝砺（宋代）

路蹊曲曲上乔岑，风物疏疏接远林。携妓笑无安石乐，爱山喜似晋公心。

步寻翠石伤荆玉，行接幽岩望傅霖。别去几时重会此，欲君无避酒船深。
介子永龄遘厉频死味芝陈先生实生之用求姻家沈君启南写图复系之以诗聊报万一云
史鉴（明代）

爱子本天性，少者亦何深。念兹成童年，苦为疟所侵。

寒热日交战，孱弱讵能禁。人云鬼之为，毋乃阴阳淫。

先生希圣流，用推仁者心。一投去其苦，再服保其真。

寝食如平时，奇功妙入神。老南写斯图，为是平生亲。

种杏固寓言，况此及物仁。图亦有时既，言亦有时泯。

惟应受赐者，身存恩亦存。
木兰花
石孝友（宋代）

寻春误入桃源洞。草草幽欢聊与共。牢笼风月此时情，做造溪山今夜梦。

柳蹊未放金丝弄。梅径已经香雪冻。春愁离恨重於山，不信马儿驰得动。
證道歌 其二○八
释印肃（宋代）

差之毫釐失千里，掣电之机休拟议。不在低头与别思，普光即是无师智。
致乐堂诗为陈汝中作
徐庸（明代）

陈为□姓成周始，五玉诸侯事天子。世家蕃衍多子孙，水木本源传不已。

六出奇计扶炎刘，庙堂黼黻多谋猷。平生功业照青史，不下子房能运筹。

太丘名节超凡士，德行尊崇服乡里。是非一辨即能平，何必纷纷费唇齿。

元方季方相后先，难兄难弟人称贤。五星夜聚颍川曲，光彩烨烨明中天。

伯玉文章自天赋，六代以来誇独步。五言感寓追古人，岂但联翩工月露。

后山先生才最优，伟器早被南礼收。自云知己不易得，适兴往往成歌讴。

衮衮流光时易改，兔走乌飞几千载。前人虽往后人继，吴苑一支今独在。

仲礼陈君诚善人，譬犹凤凰与麒麟。高堂构得扁致乐，子孙孙子循天伦。

堂前椿萱总蕃茂，堂下埙篪日相奏。和气雍雍萃一门，四时□若春时候。

致乐之道何必推，能致斯乐由天为。况君脩为振先烈，庆泽可为能无亏。

聿脩厥德光厥祖，世无古今今即古。乃知致乐乐有自，请看君家旧宗谱。
石州慢·野色惊秋
张炎（宋代）

野色惊秋，随意散愁，踏碎黄叶。谁家篱院闲花，似语试妆娇怯。行行步影，未教背写腰肢，一搦犹立门前雪。依约镜中春，又无端轻别。痴绝。汉皋何处，解佩何人，底须情切。空引东邻，遗恨丁香空结。十年旧梦，谩馀恍惚云窗，可怜不是当时蝶。深夜醉醒来，好一庭风月。
华胥引
张炎（宋代）

温泉浴罢，酣酒才苏，洗妆犹湿。落暮云深，瑶台月下逢太白。素落初染天香，对东风倾国。惆怅东阑，炯然玉树独立。
只恐江空，顿忘却、锦袍清逸。柳迷归院，欲远花妖未得。谁写一枝淡雅，傍沈香亭北。说与莺莺，怕人错认秋色。
登云龙山
苏轼（宋代）

醉中走上黄茅冈，满冈乱石如群羊。
冈头醉倒石作床，仰看白云天茫茫。
歌声落谷秋风长，路人举首东南望，拍手大笑使君狂。
答赋永丰宰黄岩老投赠五言古句
杨万里（宋代）

吾友萧东夫，今日陈后山。
道肥诗弥瘦，世忙渠自闲。
不见逾星终，每思即凄然。
邻邑黄永丰，与渠中表间。
黄语似萧语，已透最上关。
道黄不是萧，萧乃随我前。
佳句鬼所泣，盛名天甚悭。
诗人只言黠，犯之取饥寒。
端能不惧者，放君据诗坛。
渡淮次新息
胡庭兰（明代）

淼淼淮河流，东行过新息。方舟济斜阳，悠然见桐柏。

雾合青山低，霜侵绿蘋歇。缅怀仲宣赋，邈把瑶芬撷。

归周问潜鼎，悼魏嗟沉璧。灵涛逐奔雷，惊风舞飘叶。

出颖当何期，鸣笳临路发。
寄题刁景纯环翠亭
梅尧臣（宋代）

古台数亩平岗连，莽苍瘦竹生寒烟。
虾蟆不食海月在，夜久帖角回婵娟。
今人莫论曾费筑，昔人已往谁知年。
三茅京岘必可望，终欲相与吟云泉。
囚山
陆游（宋代）

垣屋参差绿树边，囚山光景饯华颠。
平川极目思秦地，大泽浮空忆楚天。
刺虎射麋俱已矣，举杯开剑忽凄然。
此生终遣英雄笑，棘没铜驼六十年。
留城怀张子房事
汤珍（明代）

尘沙漠漠古留城，食邑曾开万户荣。主郁肯教移汉嗣，功成终隐为韩名。

从容帏幄风如在，导引神仙见独明。矰缴不离鸿翮远，岩岩黄石共高清。
蚕妇辞
陈普（宋代）

东邻采桑妇，西邻养蚕女，
年年役役为蚕苦。桐花如雪麦如云，
鸣鸠醉椹叫春雨。踏踏登竹梯，
山烟锁春树。不管乌台湿红雾，
妾家有夫事犁锄，妾家有子尚啼饥。
春蚕满筐尚望叶，儿啼索食夫已归。
前年养蚕不熟叶，私债未眉暗蹙。
去年养蚕丝已空，打门又被官税促。
今年蚕嫁嫁小姑，催妆要作红罗襦。
妾身依旧只裾布，寒灯补破聊庇躯。
蚕兮蚕兮汝知否，安得茧成大如斗。
妾生恨不逢成周，治世春风桑五亩。
答云居佛印禅师
彭汝砺（宋代）

江湖范蠡扁舟上，巾履维摩丈室中。每爱师如莲出水，却嗟予作鸟窥笼。
元旦日食 其一
区大相（明代）

未献椒花颂，先逢日食书。蓂生春暗发，麟斗事非虚。

不尽如钩挂，新回似月初。卿云方启旦，光烂奉晖馀。
桂林八景 其七 青碧上方
吕思诚（元代）

献花随喜上方行，云影天光入户庭。江水远翻僧眼碧，山峰轻染佛头青。

恒河莫讶沙无数，鹫岭休惊岳有灵。色界不空因相起，贝多叶上写莲经。
米元章犹砚帖赞
岳珂（宋代）

公谓是砚，生平之所无。
彼美砚山，乃易其所居。
既舍其所宝，聊假以自娱，
其亦人之情欤。
颂古二十八首
释道川（宋代）

有相有求皆是妄，无形无相堕偏枯。
堂堂密密何曾间，一道寒光烁太虚。
和游尧臣出郊二首
王炎（宋代）

小窗独坐怯轻寒，一穗香云绕博山。
鹊语匆匆来屋角，梅花博博下栏干。
马蹄破雨休行役，麈尾生风共燕閒。
只恐日边需振鹭，锋车早冕趣君还。
三折岭望黄山
董法海（清代）

回头三折望黄山，客路匆匆山自闲。
寄语芙蓉峰六六，相思都在白云间。
送吉水包长官
翁卷（宋代）

不耻身为令，惟存济物心。
离家春雨足，入境夏苗深。
吉字水初识，洞岩仙可寻。
知君修净化，白日只弹琴。
少女词二首
施肩吾（唐代）

娇羞不肯点新黄，踏过金钿出绣床。

信物无端寄谁去，等闲裁绣锦鸳鸯。

同心带里脱金钱，买取头花翠羽连。

手执木兰犹未惯，今朝初上采菱船。
直庐一首有寄
管世铭（清代）

直庐特许北门开，视草新恩擢上才。初地传衣将百岁，昔贤倚笔已三回。

兴元赦制加颜读，泽潞军书运掌裁。润色王言良不易，岂惟前路近中台。
书屈陶合刻后
彭襄（清代）

变风以后数灵均，彭泽天然见性真。对酒不忘书甲子，《怀沙性空自叹庚寅。

滋兰九畹心偏远，采菊东篱句有神。五柳三闾异醒醉，何妨千载德为邻。
坐听啼鸟如春禽响信笔书
张嵲（宋代）

闽山冬候暖，寒鸟似春禽。一听间关语，偏伤羁寓心。

雨沾陈叶尽，云压暮山深。坐久疏钟歇，馀声过远林。
燕市有怀惟度魏子时客楚南
王廷璧（清代）

酒散繁台雁影单，十年客梦老渔竿。长镵杜甫沿山斸，短铗冯驩带月弹。

回首沧桑皮骨尽，伤心湖海鬓毛残。传来战火三湘满，何处梅花续旧欢。
风雨吟
吴融（唐代）

风骚骚，雨涔涔，长洲苑外荒居深。
门外流水流澶漫，河边古木鸣萧森。
夐无禽影，寂无人音。
端然拖愁坐，万感丛于心。
姑苏碧瓦十万户，中有楼台与歌舞。
寻常倚月复眠花，莫说斜风兼细雨。
应不知天地造化是何物，亦不知荣辱是何主。
吾囷长满是太平，吾乐不极是天生。
岂忧天下有大憝，四郊刁斗常铮铮。
官军扰人甚于贼，将臣怕死唯守城。
又岂复忧朝廷苦弛慢，中官转纵横。
李膺勾党即罹患，窦武忠谋又未行。
又岂忧文臣尽遭束高阁，文教从今日萧索。
若更无人稍近前，把笔到头同一恶。
可叹吴城城中人，无人与我交一言。
蓬蒿满径尘一榻，独此闵闵何其烦。
虽然小或可谋大，嫠妇之忧史尚存。
况我长怀丈夫志，今来流落沧溟涘。
有时惊事再咨嗟，因风因雨更憔悴。
只有闲横膝上琴，怨伤怨恨聊相寄。
伯牙海上感沧溟，何似今朝风雨思。
题金桧门徒先生自书观剧诗册
王苏（清代）

少时藏弆先生书，五十六字蟠骊珠。高句丽纸老蚕茧，河南笔妙包欧虞。

岂知翰墨有瓜葛，门生门下称生徙。能诗光禄守家法，书画不许寒具污。

急搜行箧出真迹，珍比遗笏归魏谟。瓯山不见锡山远，兰亭真本人间无。

朅来晋陵访老守，衔杯共补消寒图。酒阑郑重出诗册，册纸虽破墨未枯。

当时观剧卅绝句，丝竹陶写聊自娱。识是先生暮年笔，书成醉倩门生扶。

何期零落入书肆，肯令散乱抛中衢。贤孙购得谨什袭，赵璧价抵千瑶瑜。

架笔安用青珊瑚，荐地安用红氍毹。人生如戏戏易散，登场傀儡空喧呼。

若非老笔传幻景，焉得冷眼留真吾。如今试问吟风阁，更有何人唱鹧鸪。
瑞鹤仙（寿宋倅·七月二十三日）
方岳（宋代）

中元才过节。正宇宙澄清，一天寒碧。凉飙动秋色。算佳辰恰是，下弦当日。天生俊杰。富文才、瑰奇挺特。看匆匆，和气薰城，共庆武夷仙伯。

难得。钓鳌连六，虎榜登名，新题淡墨。从容莲幕。游花县，无邀隔。纵风流别驾，难淹紫诏，行对天颜咫尺。更堪夸，萱草长春，红衣交列。
酬王衮臣朝奉见赠
释道潜（宋代）

吾闻终南山，郁茀参斗牛。其下多贤豪，学术贯九流。

公生实异禀，气夺河汉秋。妙龄升广文，岐嶷压上游。

登科三十年，仕宦真悠悠。功名信有命，富贵岂力求。

迩来居海上，未解钟仪囚。高怀素闻道，对客忘咿嚘。

相欢固倾倒，不可即掉头。今我来自东，邂逅欣绸缪。

新诗激谬懦，词力劲且遒。恍如开武库，左右森戈矛。

便当偃旗鼓，罢战为良谋。与公从逍遥，放浪追子休。
题钟钦礼所画云山江水隐者图
宗林（明代）

隐隐楼台倚涧阿，酒船空处罢笙歌。江头网密鱼虾少，山腹云笙虎兕多。

莫怪考盘通世路，已知平地息风波。道人家住中峰上，时有茶烟出薜萝。
别闾丘诸公之临安
周孚（宋代）

久耽笔砚弃犁锄，石友申申或骂予。涉世何殊枕中梦，误人今信案头书。

不堪秋菊彫荒径，欲趁春帆返敝庐。回首交游幸无辱，蒯缑虽短不弹鱼。
谒岳武穆祠
卢上铭（明代）

妙略摅恢复，精忠矢报酬。独怜三字狱，断送二陵愁。
招屈亭东酒一卮人生最苦远别离不须更折路傍柳君家门外青垂垂
宋褧（元代）

阿亭学书才五经，阿孙学语才春莺。乃翁去去莫回目，外有先生内有叔。
题河州赤岸桥
吕温（唐代）

左南桥上见河州，遗老相依赤岸头。

匝塞歌钟受恩者，谁怜被发哭东流。
颐庵口占
刘应时（宋代）

健即观书困即眠，饭余香烬湿茶烟。
客来莫说人间话，我是清贫无事仙。
颂古二首
释善能（宋代）

古殿无人到者稀，蒲团端坐有谁知。
不因院主通消息，争得寒光万里辉。
与北山道人
王安石（宋代）

可惜昂藏一丈夫，生来不读半行书。
子云识字终投阁，幸是元无免破除。
偈颂一百二十三首 其三十四
释普度（宋代）

风号寒，霜凛冽。屋浪崩腾，飞银撒雪。截流过者，未称全提。

作死马医，暖气相接。倒腹倾肠一线通，月明不借芦花白。
定慧院海棠追和东超呈虞季然陈德夫
王之道（宋代）

春来何处无花木，偶向招提见君独。
一枝着雨湿红妆，便觉群芳自尘俗。
嘤嘤幽鸟竞迁乔，皎皎系驹聊在谷。
人生富贵会有日，莫以青云轻白屋。
固应遗策暂驻马，况复过屠宜得肉。
无心杜老吟不到，半醉杨妃睡难足。
态浓意远谁得似，空想当年丽人淑。
嗟予坎壈世所鄙，正坐甲壬无背腹。
少甘糠籺老葵藿，自笑清癯类霜竹。
看花把酒发浩叹，反复新诗三过目。
伊池老人已仙去，千载东坡与西蜀。
思之展转不可见，夜梦乘风跨黄鹄。
朱唇翠袖妙今古，我欲宫商歌作曲。
翻愁刻鹄难复工，唐突西施却成触。
波罗晓望
屈大均（明代）

牂牁春水蜀中来，东注扶胥浴日台。江口月明龙户合，海天云散虎门开。

金银宫阙随潮汐，锦绣山河寄草莱。氛祲冥冥殊末息，南征深仗伏波才。
同沈㯉翁姚薏田沈积山诸先生含叔七兄登南屏诣壑庵观磨崖隶书家人卦傍晚泛湖而归
朱方蔼（清代）

夙昔抱微尚，溪山嗜幽讨。况兹风日佳，招携得朋好。

芒鞋蹋白云，人影乱芳草。夹道繁荆榛，到门荫松筱。

略彴自逶迤，清泉一泓绕。何年峦翠中，凿此金鱼沼。

阇黎揖迎宾，骨相清且老。坐我青豆房，净域尘不扰。

石鼎煮新茶，山厨饭香稻。乘兴入岩洞，缭曲景幽窅。

须臾缘磴上，如行众树杪。快观磨崖碑，笔势最夭矫。

云是涑水书，前辈每稽考。岁久苔藓侵，拂拭劳手爪。

悔不响拓归，装潢成墨宝。斜阳闻寺钟，出谷循故道。

鼓棹向中流，舟轻疾于鸟。烟水何濛濛，云峰殊杳杳。

回首望南屏，断塔挂林表。
琴清轩
解缙（明代）

大瀛海上三神洲，飞仙挟我同遨游。银台金阙丽霄汉，琪花瑶遨凉如秋。

中有神人粲霞绮，脸若丹砂玉为指。遥持三尺爨下之枯桐，凤喙龙唇半焦尾。

芙蓉隐褥青石床，博山垆薰沉木香。珊瑚雁足水晶轸，吴丝絙弦冰缕长。

一弦初试韵殊绝，松梢轻缕鸣骚屑。二弦再鼓声琅琅，石上寒泉洒晴雪。

弹之再三沉且幽，空谷猗兰香雾浮。祥云捧月海底出，海色含光凝不流。

移宫变徵逾五六，凤飞冥冥秋气肃。神栖贝阙凛乎不可留，离鸾翔飞鹤惊宿。

泠泠抚遍七弦终，方壶员峤来天风。神鱼跃出九渊浪，潜蛟腾舞冯夷宫。

神仙惊骇揽衣起，毛发萧骚飒如水。恍然不知天宇皆清肃，只疑身在冰壶里。

我亦与之渡海堧，仙凡间隔三千年。几回梦寐想丰采，妙音落落无由传。

近登群玉峰，遍踏丹崖石。望见紫兰溪，涓涓湛沉碧。

路逢当曰岛中仙，谪降尘寰人不识。玉童犹抱一张琴，囊封古锦徽黄金。

开怀为我奏一曲，坐令万木含幽阴。群雄杳渺迥高迈，似就钧天破聋瞆。

万斛烦襟歘扫除，目旷神怡绝纤芥。君莫是攀龙曾上九天飞，学得轩辕数曲之所为。

又莫是早年出入宫禁侍虞舜，记得五弦琴上南风诗。

不然何事列仙籍，复向人间寄踪迹。收琴且莫寻旧游，共展飙车跨鳌极。

跨鳌极，登玉京。君弹山水调，我续升天行。与君唱和永终日，尽写乾坤万古情。
谢赵朝散
徐积（宋代）

一识明侯二十年，老农依旧未归田。学无所得成迂阔，义有其终尚爱怜。

下笔自书青竹汗，上樽仍附玉山泉。如斯厚意难空饮，待折梅花配酒船。
落叶 其一
俞玫（清代）

楚江波冷下纷纷，消息玄机静里闻。此日霜华随逝水，当时风概想凌云。

行吟楚客怜孤躅，话旧胡僧吊夕曛。极目郊原渺如许，天涯能不怅离群。
阻雪留丹阳苦寒
方回（元代）

雪没无行路，风吹欲倒人。
岂堪犹作客，忍负不赀身。
似水惊衣被，如金议炭薪。
从来无许冷，此际岂宜贫。
过乌利岩寻乌利仙修炼故迹
欧大任（明代）

仙灵有窟宅，瑶木带岩扃。我行访名山，始识乌利名。

万里从罡风，飘飖云中行。借问此何所，乃是真人庭。

餐霞结灵气，晞发朝阳升。羽化入帝乡，倏忽见云軿。

愿言从之游，斋洁练我形。纵身天汉上，谢彼尘世荣。

玄洲邈何在，咫尺昆崙城。从此游无穷，延年以长生。
雪朝乘兴欲诣李司徒留守，先以五韵戏之
白居易（唐代）

夜寒生酒思，晓雪引诗情。热饮一两盏，冷吟三五声。

铺花怜地冻，销玉畏天晴。好拂乌巾出，宜披鹤氅行。

梁园应有兴，何不召邹生。
雪亳州
曾巩（宋代）

欲下苍凉日，全低黯霮天。
飘飖投夜急，琐碎得风儇。
秽壤弥缝遍，枯荄点缀妍。
繁英飞面旋，艳舞起翩跹。
已压穿林竹，还冰落涧泉。
抵巘轻自肆，乘隙巧争先。
壅隔书邮断，侵凌客履穿。
恐倾贫巷屋，觉重溯溪船。
唶有颜空姣，洵无质可镌。
包藏兼海岳，蒙蔽匝坤乾。
枚叟招何晚，袁安卧正坚。
会须逢见睍，万里豁晴川。
茶阳登车念别亲友亦稀人事山行纵日欣感交心
郭之奇（明代）

眼见千山同是春，意中一壑转相亲。来云片片深行色，去涧淙淙落世尘。
送圆上人之龙舒 其一
释正觉（宋代）

赤头老师无拣择，灊峰染翠吴塘碧。明明万法入齐观，豁净丝毫元不立。
和李自明
徐积（宋代）

病叟相逢恨不早，蒹葭敢比瑶林好。谁作羊车卫玠看，不道好玄扬子老。

使君礼义高如山，清风更可清尘寰。明日王君来访我，陶潜欲卧君须还。
致政大夫胡公挽诗五首 其五
周麟之（宋代）

末绪惭非偶，孤踪托契深。委禽申旧好，奉屦负初心。

已矣升堂拜，潸焉雪涕吟。四郊烟树惨，引绋堕哀音。
闻杨君谦致仕六首（弘治辛亥）
沈周（明代）

神武高冠挂急流，老人之事少年谋。
江南四百八十寺，处处磨碑待记游。
深春
王镃（宋代）

夹泥花上燕巢边，翠箔桑空蚕又眠。
天气才晴风候别，坐看盆藕出双钱。
弄水亭
孔平仲（宋代）

弄水垂吾手，圆波触石堤。夜深翻斗极，秋霁把虹蜺。

鸟泛閒相得，烟生望稍迷。问源思杖策，人指白云西。
常润道中，有怀钱塘，寄述古五首 其三
苏轼（宋代）

浮玉山头日日风，涌金门外已春融。二年鱼鸟浑相识，三月莺花付与公。

剩看新翻眉倒晕，未应泣别脸消红。何人织得相思字，寄与江边北向鸿。
和执中游山
彭汝砺（宋代）

峨峨楚山前，屹屹樊堞后。汗漫清汉左，蜿蜒大堤右。

雷霆沸波清，龙虎卧冈阜。春风无偏陂，润泽到藜莠。

日月有底急，匆匆似奔走。乐哉城南游，矧复得智叟。

横踰路东头，纵踏山北口。逶迤陟嵚崟，莽苍度林薮。

巍亭立青冥，隐几见十部。崖石险欲落，参差露妍丑。

沉深开殿阁，阙穴得圈臼。尚或埋泥涂，谁能斩薪槱。

法海惟我汎，禅关与君叩。清泉给醍醐，一饮失尘垢。

丹凤杳不来，瞻想更搔首。潭潭谷中寺，花木照堂坳。

楼阁守岧峣，敧危贴星斗。白云杂香雾，终日在户牖。

有沼旱不枯，金莲岂凡偶。不见白马至，似闻苍龙吼。

一雨作丰年，欢愉逮鸡狗。税车高阳池，遗事问黄耇。

叹息当世士，所怀自非苟。方醉白接䍦，宁贵朱组绶。

拭目堕泪碑，徘徊想忠厚。河内借寇恂，南阳祠杜母。

彼惟一纯诚，名等天地久。爱君所志远，尧舜望高后。

谈经破小辩，独自持纲纽。德爱在章贡，甘棠不枯朽。

邅回久荆楚，白发嗟未偶。轩昂更自拔，怵惕非人咎。

宁甘冻饥死，不一变厥守。吾惟人间世，所遇皆所授。

生死等梦幻，可能憬然否。譬犹二人奕，日夜竞胜负。

纷纷置黑白，毕竟一何有。但愿山下水，尽作杯中酒。

时时与君醉，独与造化友。忠臣不忘君，不问在畎亩。
题夹漈草堂
郑樵（宋代）

堂后青松百尺长，堂前流水日汤汤。
西窗尽是农桑域，北牖无非花葛乡。
罢去精神浑冉冉，看来几案尚穰穰。
不知此物何时了，待看临流自在狂。
山塘晓泛
黄仲畬（清代）

晴雪遥峰耸黛鬟，横桥冰泮碧流湾。桃花春水鱼苗茁，柳叶东风燕子闲。

野竹斜通村郭路，云萝长恋故乡山。向平久抱归来愿，十笏茅堂待掩关。
道中即事
释绍嵩（宋代）

南浦东冈二月时，迸流穿树堕花随。
春风掩映千门柳，多少长条拂地垂。
夏日金陵制幕即事
王同祖（宋代）

幕府人才不在多，同寅难得是恭和。
一堂宾主春风裹，剩有工夫到切磋。
竹所睡起偶成书呈谢守之
钱时（宋代）

万竹中通两牖虚，红尘炎暑不关渠。
幽人日用底难办，一榻午风清有余。
观薛稷少保书画壁
杜甫（唐代）

少保有古风，得之陕郊篇。惜哉功名忤，但见书画传。

我游梓州东，遗迹涪江边。画藏青莲界，书入金榜悬。

仰看垂露姿，不崩亦不骞。郁郁三大字，蛟龙岌相缠。

又挥西方变，发地扶屋椽。惨澹壁飞动，到今色未填。

此行叠壮观，郭薛俱才贤。不知百载后，谁复来通泉。
黄黎雍千华觅句图
郑孝胥（清代）

诗人得名山，才气岂相让。名山得诗人，灵秀涌万状。

有如郑道得，驹谷长自放。至今云峰刻，翠墨森遗唱。

又如王介甫，钟阜久跌宕。定林专一壑，终古想超旷。

黄子家辽阳，千华閟叠嶂。此山正有待，人桀与相抗。

愿君出奇句，少慰朋友望。
奉挽近故制置侍郎畏斋先生吴公
度正（宋代）

当年王事急，盛夏叹驰驱。
振铎宣皇化，登车礼硕儒。
薛公推一范，张老得三苏。
扰扰成何事，千年美意俱。
胡进士出宰东阳便省尊翁佥宪送赠
严嵩（明代）

渡淮津吏识，客似弃繻还。作宰铜章贵，宁亲綵袖班。

沙明严子濑，花暗婺州山。应嗣霜台美，宁劳百里间。
陪欧阳少师永叔燕颍州西湖
苏辙（宋代）

西湖草木公所种，仁人实使甘棠重。
归来筑室傍湖东，胜游还与邦人共。
公年未老发先衰，对酒清欢似昔时。
功成业就了无事，令名付与他人知。
平生著书今绝笔，闭门燕居未尝出。
忽来湖上寻旧游，坐令湖水生颜色。
酒行乐作游人多，争观窃语谁能呵。
十年思颍今在颍，不饮耐此游人何。
送人谒所知
释斯植（宋代）

西风忽别离，满袖百篇诗。
取已尚如此，问人应可知。
山寒城角远，地阔海帆迟。
料想回车日，相看是岁期。
四时宫词各一首 其一
许棐（宋代）

因见落花心觉悟，薄罗襟上泪痕乾。容颜纵似花枝好，能得君王几日看。
雨中花慢
赵长卿（宋代）

帊子分香，罗巾拭泪，别来时、未觅凄惶。上得船儿来了，划地凄凉。可惜花前月里，却成水远山长。做成恩爱，如今赢得，万里千乡。

情知这场寂寞，不干你事，伤我穷忙。不道是、久长活路，终要称量。我则匆匆归去，知你且、种种随娘。下梢睚彻。有时共你风光。
候官黄孝子兰坡 其三
湛若水（明代）

君子孝思，兰之辉辉。兰既坡矣，神之歆之。非神之私，精诚之几。

我其颂之，实子之师。
重兴寺
荀完（宋代）

门前春挂一壶山，修竹乔松不可攀。
落尽桃花无觅处，应随流水到人间。
观子玉郎中草圣
苏轼（宋代）

柳侯运笔如电闪，子云寒悴羊欣俭。
百斛明珠便可扛，此书非我谁能双。
句
曾几（宋代）

猩血染罗欣入手，冰肌饮露欲濡唇。
谢亲戚寄黄雀
杨万里（宋代）

万金家书寄中庭，牍背仍题双掩并。
不知千里寄底物，白泥红印三十瓶。
瓷瓶浅染茱萸紫，心知亲宾寄乡味。
印泥未开出馋水，印泥一开香扑鼻。
江西山间黄习衣，纯绵被体白如脂。
偶然一念堕世网，身???雨翼那能飞。
误蒙诸公相殂豆，月里花边一杯酒。
先生与渠元不疏，两年眼底不见渠。
端能访我荆溪曲，愿借前薵酌酃渌。
寒泉亭午暑喜雨
韩淲（宋代）

风箭急吹疏雨，云峰时转轻雷。修竹小亭山下，乘凉犹记初回。